als_Latn dik_Latn sag_Latn
Editoriali: Politikanët ia kthyen shpinën shtetit
Edhe pak ditë na ndajnë nga përvjetori i shtatë i shpalljes së pavarësisë së Kosovës, por vetëm për atmosferë festive as që mund të bëhet fjalë. Vendi ynë po përjeton momente dramatike, ndërsa institucionet kurrë nuk kanë qenë më pasive. Të krijohet përshtypja se në fakt po jetojmë një realitet të dyzuar mes të zgjedhurve dhe zgjedhësve. Të parët e kanë formuar "shtetin" e tyre dhe as që e kanë ndërmend ta lëshojnë dhe as ta ndajnë me të tjerët, sepse u jep privilegje të pafund, luks të pashembullt, para me thasë, tituj shkencorë e akademikë, poste si t'ua do qejfi, udhëtime ku të kenë dëshirë. Të gjitha këto, vetëm me paratë e taksapaguesve të varfëruar kosovarë. Këta të fundit, pra zgjedhësit, e kanë Republikën e tyre të shkretuar nga pushteti, të zhvatur nga partitë e grupet mafioze të interesit, të rrezikuar nga krimi i organizuar e kontrabanda e pandalshme. Popullit s'po i mbetet gjë tjetër në këto rrethana të mungesës së rendit dhe të ligjit, përveçse t'ia mbathë një orë e më parë. Nëse proteston, të pret "stupci", nëse e shpreh publikisht qëndrimin kritik e të drejtë, anatemohesh nga të gjitha anët. Liria në këtë vend e ka humbur fare kuptimin e saj. Politikanët e kanë rrënuar tragjikisht demokracinë dhe pavarësinë, duke na shndërruar kështu - duhet ta pranojmë - në një Republikë tepër hipokrite e jofunksionale. Është e kotë, prej këtyre lloj pushtetarësh të presim ndryshime, zhvillim ekonomik, punësim të qëndrueshëm, drejtësi e barazi, shëndetësi e arsim, kulturë e sport. Këta janë të njëjtit dhe nuk e kanë ndërmend të ndryshojnë. Nëse forcat progresive, shtresa intelektuale, studentët, nëpunësit e pakënaqur me trajtimin diskriminues, sipërmarrësit e ndershëm e të lodhur nga zhvatjet e shantazhi, janë të vetëdijshëm për greminën ku na kanë hedhur këto parti aktuale për 15 vite, me siguri së shpejti do të lindë një alternativë fare e re, krejtësisht qytetare. Ky vend, sigurisht ka shpresë, por ajo nuk vjen pa e bërë kthesën e madhe, duke i larguar nga pushteti vetëm me votë politikanët që na e kthyen shpinën të gjithëve, pasi na zhvatën deri në palcën e kurrizit.
als_Latn als_Latn